ગામની નજીક પહોંચતા જ એના કાન સરવા થઈ ગયા. એણે ધ્યાનથી સાંભળ્યું કે પેલો અવાજ આવે છે કે નંઈ ? એને ખાસ કાંઈ સંભળાયું નહીં. એના મનમાં ધ્રાસકો પડ્યો. એને થયું સરઘસ નિશાળમાં પહોંચી તો નહીં ગયું હોય ને ? એવું થાય તો તો બધું જોવાનું રહી જાય. એને પોતાની મા પર ચીડ ચડી. આજે ઘાસ વાઢવામાં મોડું ન કર્યું હોત તો ક્યારેય પહોંચી જવાત. તે એની માથી આગળ આગળ ચાલવા લાગ્યો. હવે તો ગામ સાવ નજીક જ હતું. ખેતરનો રસ્તો નિશાળ પાસેથી જ પસાર થતો હતો. રામજીની આંખો પહેલાં નિશાળમાં જ જઈ ચડી. તે દોડતો દોડતો નિશાળની બાઉન્ડરીની પાળી પાસે પહોંચી આવ્યો. નિશાળમાં ખાસ કોઈ દેખાતું ન હતું. બે ત્રણ જણા વ્યવસ્થા માટે કદાચ આવ્યા હતા. ગામમાંથી શોરબકોર સ્પષ્ટ સંભળાતો હતો. કદાચ સરઘસની તૈયાર જ થતી હશે. આવું વિચારી રામજી ઘેર પહોંચી જવા ઊંચોનીચો થઈ ગયો.